b"\n_START_ARTICLE_\nLodianas\n_START_PARAGRAPH_\nLodianas (angl. Lothian /\xcb\x88lo\xca\x8a.\xc3\xb0i.\xc9\x99n/; \xc5\xa1kot. g\xc4\x97l. Lodainn; arch.\xc5\xa1kot. g\xc4\x97l. Labhdaidh) \xe2\x80\x93 istorin\xc4\x97 \xc5\xa0kotijos sritis \xc5\xa0kotijos \xc5\xbeemumoje (Pietry\xc4\x8di\xc5\xb3 \xc5\xa0kotija), esanti tarp pietinio Forto fjordo (angl. Firth of Forth) kranto ir Lamermj\xc5\xabro kalv\xc5\xb3 (angl. Lammermuir Hills)._NEWLINE_Pagrindinis miestas yra \xc5\xa0kotijos sostin\xc4\x97 Edinburgas. Kiti svarb\xc5\xabs miestai yra Livingstonas, Batgitas (Bathgate), Linlitgou (Linlithgow), Piet\xc5\xb3 Kvinsferis (South Queensferry), Hadingtonas (Haddington), Tranentas (Tranent), Nort Berikas (North Berwick), Musselburgh, Dalkitas (Dalkeith), Bonnyrigg ir Danbaras (Dunbar)._NEWLINE_Istori\xc5\xa1kai Lodianu vadino provincij\xc4\x85, kuri ap\xc4\x97m\xc4\x97 dabartin\xc4\xaf Lodian\xc4\x85 ir Borders\xc4\x85. VII a. \xc5\xa1i\xc4\x85 teritorij\xc4\x85 \xc4\x97m\xc4\x97 valdyti angl\xc5\xb3 Bernicija, v\xc4\x97liau \xc5\xa1iauriausia karalyst\xc4\x97s Nortumbrijos dalis. Tai truko neilgai, nes angl\xc5\xb3 vald\xc5\xbeia Lodiane spar\xc4\x8diai nusilpo po Dun Nechtain m\xc5\xab\xc5\xa1io, kuriame anglai pralaim\xc4\x97jo piktams. Tai, kad Lodianas buvo kita \xc5\xa1alis nei Nortumbrija rodo ir i\xc5\xa1lik\xc4\x99s jo briti\xc5\xa1kas (viena i\xc5\xa1 kelt\xc5\xb3 kalb\xc5\xb3) pavadinimas, kur\xc4\xaf naudojo net Anglijos metra\xc5\xa1tininkai. 1018 m. Lodian\xc4\x85 prisijung\xc4\x97 \xc5\xa0kotijos karalyst\xc4\x97._NEWLINE_V\xc4\x97liau Lodianas buvo padalintas \xc4\xaf 3 grafystes \xe2\x80\x93 Ryt\xc5\xb3 Lodianas, Vidurinis Lodianas ir Vakar\xc5\xb3 Lodianas.\n_START_SECTION_\nEtimologija\n_START_PARAGRAPH_\nPavadinimas angl. Lothian, manoma, kil\xc4\x99s i\xc5\xa1 brit\xc5\xb3 \xc5\xbeod\xc5\xbeio *Lugud\xc5\xabni\xc4\x81n\xc4\x81 (val. Lleuddiniawn) '(dievo) Lugo forto \xc5\xa1alis'. Pirmas \xc5\xbeinomas jo pamin\xc4\x97jimas u\xc5\xbefiksuotas Gododino \xc5\xa1alies ankstyvojoje val\xc5\xb3 literat\xc5\xabroje._NEWLINE_Populiari legenda, kad kra\xc5\xa1tas pavadintas pagal karali\xc5\xb3 Lot\xc4\x85, kuris Art\xc5\xabro legendose buvo Lodiano karalius.\n_START_SECTION_\nLodianas valdant anglams\n_START_PARAGRAPH_\nPrad\xc5\xbeioje Lodianas buvo apgyvendintas angl\xc5\xb3 ir sudar\xc4\x97 dal\xc4\xaf Bernicijos karalyst\xc4\x97s, kuri driek\xc4\x97si pie\xc4\x8diau, u\xc5\xbeimdama \xc5\xa1iaurin\xc4\x99 dabartinio Nortumberlando. Daug vietovard\xc5\xbei\xc5\xb3 Lodianuose ir Borderse rodo, kad regione nuo VI a. angl\xc5\xb3 kalba regione jau buvo tvirtai prigijusi. V\xc4\x97liau Bernicija susijung\xc4\x97 su Deira ir sudar\xc4\x97 Nortumbrijos karalyst\xc4\x99._NEWLINE_Informacijos apie to meto Lodiano istorija turima ma\xc5\xbeai. Po to, kai skandinavai apsigyveno b\xc5\xabsimojo Jork\xc5\xa1yro teritorijoje, Nortumbrijos teritorija buvo padalinta \xc4\xaf du gabalus. Neai\xc5\xa1ku, kiek skandinav\xc5\xb3 \xc4\xaftaka paveik\xc4\x97 angl\xc5\xb3 plitim\xc4\x85 \xc5\xa1iauriau Tiso up\xc4\x97s. Bernicija toliau egzistavo kaip atskira teritorija, kartais minima, kad j\xc4\x85 vald\xc4\x97 karalius, likusiais atvejais \xe2\x80\x93 eldormanas (erlas). Bernicija tuo metu atitolo nuo kit\xc5\xb3 angl\xc5\xb3 teritorij\xc5\xb3 d\xc4\x97l savo ry\xc5\xa1i\xc5\xb3 su kitomis krik\xc5\xa1\xc4\x8dioni\xc5\xb3 karalyst\xc4\x97mis dabartin\xc4\x97s \xc5\xa0kotijos teritorijoje. Manoma kad jos ry\xc5\xa1iai su pie\xc4\x8diau buvusiomis viking\xc5\xb3 (skandinav\xc5\xb3) valdytomis teritorijomis buvo menki. Metra\xc5\xa1tininkas Roger of Wendover ra\xc5\xa1\xc4\x97, kad Anglijos karalius Edgaras Taikusis 873 m. \xc5\xa1kot\xc5\xb3 karaliui suteik\xc4\x97 titul\xc4\x85 Laudian, su s\xc4\x85lyga, kad \xc5\xa1is atvyks \xc4\xaf jo dvar\xc4\x85, kai angl\xc5\xb3 karalius ar jo \xc4\xafp\xc4\x97diniai bus kar\xc5\xabnuojami. Viduram\xc5\xbei\xc5\xb3 istorikai paprastai pripa\xc5\xbe\xc4\xafsta, kad tai buvo momentas, nuo kada Lodianas per\xc4\x97jo \xc5\xa1kot\xc5\xb3 vald\xc5\xbeion._NEWLINE_Vilhelmas I U\xc5\xbekariautojas buvo \xc4\xafsiver\xc5\xbe\xc4\x99s \xc4\xaf Lodian\xc4\x85 ir persik\xc4\x97l\xc4\x99s per Forto up\xc4\x99, bet Lodiano neaneksavo. Tuo metu \xe2\x80\x9eAnglosaks\xc5\xb3 kronikose\xe2\x80\x9c Lodianas vadintas Lo\xc3\xb0en ar Lo\xc3\xbeen. Apie 1091 m. \xe2\x80\x9eAnglosaks\xc5\xb3 kronikose\xe2\x80\x9c apra\xc5\xa1yta, kaip \xc5\xa1kot\xc5\xb3 karalius Malkolmas III \xe2\x80\x9esu savo kariuomene i\xc5\xa1 \xc5\xa0kotijos \xc4\xaf\xc5\xbeeng\xc4\x97 \xc4\xaf Lodian\xc4\x85\xe2\x80\x9c, o valdant \xc5\xa0kotijos karaliui Dovydui I Lodiane gyven\xc4\x99 \xc5\xbemon\xc4\x97s buvo vadinti karaliaus \xe2\x80\x9eangli\xc5\xa1kaisiais\xe2\x80\x9c pavaldiniais._NEWLINE_Pavadinimas Laudonia nuo 1578 m. vartotas vyskupo Leslie \xc5\xa0kotijos \xc5\xbeem\xc4\x97lapyje. 1654 m. John Blaeu \xc5\xbeem\xc4\x97lapyje \xc5\xa1i teritorija u\xc5\xbera\xc5\xa1yta kaip Louthiana.\n_START_SECTION_\nKalba\n_START_PARAGRAPH_\nPasitraukus rom\xc4\x97nams Lodiane vyravo gyventojai, kalb\xc4\x97j\xc4\x99 brit\xc5\xb3 kalba (angl. Brittonic language, kuri paprastai vadinama kambr\xc5\xb3 kalba (angl. Cumbric language) ir kuri buvo labai artima val\xc5\xb3 kalbai. Val\xc5\xb3 tradicijoje Lodianas yra dalis val. Hen Ogledd ('Senoji \xc5\xa0iaur\xc4\x97'). Tuos laikus primena tokie vietovard\xc5\xbeiai kaip Lothian, Tranent, Linlithgow ir Penicuik._NEWLINE_Lodianas buvo vienas i\xc5\xa1 keli\xc5\xb3 \xc5\xbeemynin\xc4\x97s \xc5\xa0kotijos region\xc5\xb3, kur \xc5\xa1kot\xc5\xb3 g\xc4\x97l\xc5\xb3 kalba niekada nevyravo, ta\xc4\x8diau jame yra keletas g\xc4\x97li\xc5\xa1kos kilm\xc4\x97s vietovard\xc5\xbei\xc5\xb3. Pvz., Dalry, Currie, Balerno ir Cockenzie. Teigiama, kad jie atsirado d\xc4\x97l \xe2\x80\x9elaikinos okupacijos... [ir] g\xc4\x97li\xc5\xa1kai kalb\xc4\x97jusi\xc5\xb3 \xc5\xbeemvald\xc5\xbei\xc5\xb3 aristokrat\xc5\xb3 bei j\xc5\xb3 \xc5\xa1alinink\xc5\xb3 buvimo apie 150-200 met\xc5\xb3\xe2\x80\x9c._NEWLINE_Einant laikui d\xc4\x97l \xc4\xafvairi\xc5\xb3 veiksni\xc5\xb3 Lodiano ir Nortumbrijos kalba, t. y. \xc5\xa1iaurin\xc4\x97 vidurin\xc4\x97s angl\xc5\xb3 kalbos atmaina, \xc5\xbeinoma kaip Inglis (ankstyvoji \xc5\xa1kot\xc5\xb3 kalba angl. Early Scots), \xc4\x97m\xc4\x97 i\xc5\xa1stumti g\xc4\x97l\xc5\xb3 kalb\xc4\x85 kaip \xc5\xbdemutin\xc4\x97s \xc5\xa0kotijos kalb\xc4\x85. Po kurio laiko \xc5\xa1i kalba imta vadinti Scottis ('\xc5\xa1kot\xc5\xb3 kalba'). \xc5\xa0is terminas anks\xc4\x8diau rei\xc5\xa1k\xc4\x97 g\xc4\x97l\xc5\xb3 kalb\xc4\x85, kuri\xc4\x85 angliakalbiai v\xc4\x97liau \xc4\x97m\xc4\x97 vadinti Erse ('airi\xc5\xb3 kalba'). \xc5\xa0is pavadinimas dabar laikomas paniekinan\xc4\x8diu. \xc5\xa0iuolaikini\xc5\xb3 Lodian\xc5\xb3 dialektai kartais laikomi dalimi centrin\xc4\x97s \xc5\xa1kot\xc5\xb3 kalbos."